Velsorgmiddels uit jou eie spens | Netwerk24
Deur Fay van Eeden 17 Januarie 2021 00:30
Hawermout, heuning en eiergeel gemeng, gee vir jou 'n gesigmasker wat jou gesig verfris sal laat voel. Foto's: Fay van Eeden
Lees jy ooit die lys bestanddele agterop die skoonheidsmiddels wat jy daagliks gebruik? En indien wel, verstaan jy wat jy lees? Ek het onlangs met 'n skok besef dat ek geen idee het wat ek op my vel smeer nie of watter uitwerking dit op my vel en op die omgewing het nie. Sedert hierdie gewaarwording eksperimenteer ek met alternatiewe vir die duur skoonheidsprodukte wat my badkamerkassie vol staan.
Meeste van die skoonheidsprodukte wat ons gebruik, kan vervang word met eenvoudige produkte wat ons almal in ons spense het.
Hierdie tuisgemaakte skoonheidsmiddels is nie net bekostigbaar en maklik om te maak nie, maar ook goed vir jou vel en Moeder Aarde.
Maak velskropmiddel met kaneel, neutmuskaat, naeltjies, bruinsuiker, tapiokaneel en olyfolie.
Goeie kwaliteit olyfolie werk net so goed, indien nie beter nie, as enige grimeringverwyderaar. Smeer 'n klein hoeveelheid daarvan oor jou gesig en vee jou gesig skoon met watte of 'n gehekelde katoenlappie. (Dié lappies is natuurlik ook meer omgewingsvriendelik as die eenmalige gebruik van watte.) Die olie verwyder nie net jou onderlaag, maskara en oogpotlood nie, maar gee ook vir jou vel 'n natuurlike dosis vitamien E.
Appelasyn is 'n natuurlike velopknapper (toner) wat nie jou vel uitdroog nie. Meng 'n ½ koppie appelasyn (organiese asyn as jy kan) met 'n ½ koppie gefiltreerde water en vee jou gesig met die mengsel af. Jy kan die verhouding asyn tot water aanpas, totdat jy die perfekte samestelling vir jou velsoort vind.
'n Gesigmasker van kaneel en piesang is anti-inflammatories.
Gooi 'n ekstra pakkie kaneel in jou inkopiemandjie, want hierdie spesery is nie net heerlik op pannekoek en melkkos nie, maar ook baie goed vir jou vel. Dit is anti-inflammatories, werk veroudering teë en is baie goed vir die behandeling van aknee.
Maak so jou eie velskropmiddel:
Meng 1 teelepel kaneel, 1 teelepel neutmuskaat en 'n knippie gemaalde naeltjies by 3 eetlepels ligte bruin suiker, 3 eetlepels bruinrysmeel en 2 eetlepels klapperolie of olyfolie. Masseer die mengsel in jou vel en spoel met warm water af. Jy kan die bruinrysmeel met amandel-, klapper- of tapiokaneel vervang.
Maak jou eie gesigmasker:
Voeg ½ tot 1 teelepel kaneelpoeier by 1 fyngemaakte piesang en meng tot 'n pulp. 'n Paar druppels heuning kan ook by die mengsel gevoeg word. Smeer die mengsel op jou gesig en laat dit droog word vir 5 tot 10 minute. Was jou gesig met warm water. Ek moet byvoeg, dis nie geskik vir sensitiewe velle nie.
Nie net is hawermout die volmaakte ontbyt nie, maar kan ook gebruik word om 'n maklike en goedkoop gesigsmasker te maak. Maak 4 eetlepels hawermout in 'n voedselverwerker baie fyn. Gooi die hawermout in 'n klein bakkie en meng daarby 'n teelepel heuning. Die heuning verbeter nie net die tekstuur van die masker nie, maar dien as 'n bevogtiger en help met die behandeling van aknee. Voeg 1 tot 2 eiergele by die hawermoutmengsel en meng goed totdat die mengsel 'n pasta vorm. Eiergeel is ryk aan vitamien D wat veroudering teëwerk. Smeer die mengsel op jou gesig en laat dit hard word. Was die masker ná 15 minute met warm water af. Ek belowe jou, nadat jy hierdie gesigmasker gebruik het, sal jy nie weer een koop nie.